'n Nuwe uitgewer, Sewe Kleure Boeke, het op 26 Julie hul debuut gemaak met 'n kortverhaalbundel getiteld Viersprong. Die bundel bevat 29 langer kortverhale deur vier vroue (waarvan drie voorheen gepubliseer is) en word deur Lizz Meiring as "kwaliteit ontspanningsleesstof" beskryf.
Sewe Kleure loods hiermee 'n kortverhaalwedstryd. Skrywers word genooi om Afrikaanse kortverhale (nie sketse nie, let wel), met musiek as tema of inspirasie, voor die einde Januarie 2007 voor te lê. Die lengte van die verhale kan wissel van 2000 tot 5000 woorde en verhale wat gekeur word sal in 'n bundel opgeneem word wat teen die einde 2007 die lig sal sien. Daar is ook twee kontantpryse van R3000 elk op die spel en dit sal tydens bekendstelling van ons roman Maanvrug, wat gedurende Maart 2007 plaasvind, toegeken word. Hierdie twee pryse sal uit 'n hoed getrek word, want Sewe Kleure is van mening dat skrywers wat dit tot in die bundel maak, almal wenners is en dat almal dus 'n gelyke kans behoort te staan om die pryse te wen.
Daar is ook 'n derde prys op die spel: 'n 'karaktervolle' kitaar wat geteken sal wees deur 'n verskeidenheid musikante. Hierdie is egter 'n lesersprys en besonderhede sal later bekend gemaak word.
Die bundel soek nog 'n naam en skrywers is meer as welkom om voorstelle te maak.
Besoek www.sewekleureboeke.co.za vir detail oor elektroniese voorleggings. Skrywers kan inskrywings ook met slakkepos stuur na Posbus 764, Ridge Terrace, 2168.